ཞི་རྒོལ་ཆེན་མོ།
（དགུ）དག་ཐེར་ལེགས་སྒྲིག་བྱས་རྗེས་ད་རུང་ཡག་ཏུ་མི་གྱུར་པ་དང་། གྲྭ་བཙུན་ཡང་བསྐྱར་ དགོན་པའི་ཕྱིར་འགྲོ་ནས་ཟིང་ཆ་བསླངས་པའི་དགོན་པའི་དོ་དམ་ཨུ་ལྷན་གྱི་འགན་འཁྲི་ལ་རྩད་གཅོད་བྱེད་པ་དང་། གོ་རིམ་ལྟར་བཅའ་ཁྲིམས་ལ་བརྟེན་ནས་ཆོས་ལུགས་བྱེད་སྒོ་སྤེལ་སའི་མིང་ཐོ་ཐོག་ནས་མེད་པར་བཟོས་ནས་དགོན་པའི་སྒོ་རྒྱག་དགོས། གསུམ་པ། དགོན་པའི་དོ་དམ་ཨུ་ལྷན་གྱི་འགན་འཁྲི་ལ་རྩད་གཅོད་ནན་པོ་བྱ་རྒྱུའི་སྐོར། （བཅུ）ཟིང་ཆ་སློང་བའི་དོན་རྐྱེན་ནང་ཐད་ཀར་ཞུགས་མེད་མོད། འོན་ཀྱང་ངོ་བོར་ངོས་འཛིན་གསལ་པོ་བྱེད་མི་ཐུབ་པ་དང་། དོ་དམ་གྱི་འགན་འཁྲི་མི་སྒྲུབ་པ། རྒྱ་ཡན་དུ་བཏང་བ་དང་ ཡང་ན་དོ་དམ་ཡག་པོ་མི་བྱས་པའི་རྐྱེན་ནང་ཞུགས་པ་དང་། དགོན་པ་ཕྱིར་འགྲོ་ནས་ཟིང་ཆ་བསླངས་པའི་གྲྭ་བཙུན་ལ་དོ་དམ་དང་འདྲི་རྩད་མི་ བྱས་པ་བཅས་ཀྱི་དགོན་པའི་དོ་དམ་ཨུ་ལྷན་གྱི་གྲྭ་མི་དང་། སྤྲུལ་སྐུ། མཁན་པོ། དགེ་བཤེས་སོགས་ལ་སྐྱོན་བརྗོད་དང་སློབ་གསོ་ནན་པོ་བྱས་ཐོག་ཁོ་ཚོར་སྐྱོན་ ཞིབ་ཟབ་མོ་བྱེད་བཅུག་དགོས། （བཅུ་གཅིག）རྣམ་འགྱུར་གསལ་ལ་མི་གསལ་དང་། མགོ་གཉིས་མ་བྱེད་མཁན་གྱི་དགོན་པའི་དོ་དམ་ཨུ་ལྷན་ གྱི་གྲུབ་མི་དང་། སྤྲུལ་སྐུ། མཁན་པོ། དགེ་བཤེས་བཅས་ལ་ཐ་ཚིག་སྒྲོག་པས་མ་ཟད། ད་དུང་གྲྭ་བཙུན་གྱི་ཚོགས་ཆེན་ ཐོག་སྐྱོན་ཞིབ་ཟབ་མོ་བྱེད་བཅུག་པ་དང་། ཡིག་ཐོག་ནས་ཁས་ལེན་བཅུག་པར་མ་ཟད་ཁས་ལེན་དང་སྐྱོན་ཞིབ་བྱས་ཚུལ་དེ་གསར་འགྱུར་དང་བརྙན་འཕྲིན་གྱི་ཐོག་ཡང་ཡང་གཏོང་རྒྱུ་ཡིན། （བཅུ་གཉིས）གནས་ཚུལ་ལྐོག་ཞུ་དང་། ཕྱི་རྒྱལ་གྱི་ཁ་བྲལ་གཏོང་མཁན་དང་ངན་འབྲེལ། ཟིང་ཆ་སློང་བར་ རོགས་སྐྱོར་དང་ལང་ཤོར་དུ་གཏོང་བ། ངན་སྐུལ་བཅས་བྱེད་མཁན་གྱི་དགོན་པའི་དོ་དམ་ཨུ་ལྷན་གྱི་གྲུབ་མི་དང་། སྤྲུལ་སྐུ། མཁན་པོ། དགེ་བཤེས་བཅས་ལ་བཅའ་ཁྲིམས་གཅོད་ནན་པོ་བྱེད་པ་དང་། ཁྲིམས་བཀོད་གོ་རིམ་ལྟར་གྲུབ་མི་དེ་ཚོའི་རིམ་པ་ཁག་ གི་དམངས་ཆེན་དང་སྲིད་གཞུང་། སྲིད་གྲོས། ནང་བསྟན་མཐུན་ཚོགས་བཅས་ནང་གི་ཆབ་ སྲིད་ཀྱི་ཐོབ་ཐང་མེད་པ་བཟོ་བ་དང་། རིགས་སྣ་ཚོགས་ཀྱི་ལས་སྒྲུབ་ཀྱི་ཁ་གསབ་སྤྲོད་མཚམས་འཇོག་དགོས། དེ་ཚོས་ཆོས་ ལུགས་ལས་སྒྲུབ་མི་སྣའི་ཐོང་ཐང་སྤྱད་ནས་ཆོས་ཕྱོགས་ཀྱི་བྱེད་སྒོ་གང་ཡང་སྤེལ་ མི་ཆོག སྤྲུལ་སྐུ་ཡིན་ན་གོ་རིམ་ལྟར་སྤྲུལ་སྐུའི་རྒྱུན་འཛིན་ཐོབ་ཐང་མེད་པ་ བཟོ་བ་དང་ཆབས་ཅིག སྤྲུལ་སྐུ་དེས་དོ་དམ་བྱེད་རིམ་གྱི་དགོན་པའི་ནོར་དོན་དང་བདག་གཉེར་བྱས་པའི་ནོར་དོན་ལ་བསྡམས་བཅད་བྱས་ནས་རྩིས་བཤེར་བྱས་ཏེ་བཅའ་ཁྲིམས་ ལྟར་དགོན་པའི་རྒྱུ་ནོར་ཧམ་ཟ་དང་། གཏན་འབེབས་དང་འགལ་ནས་བདག་གཉེར་བྱེད་པ་ སོགས་ཀྱི་སྤྱོད་ཚུལ་ལ་ཞིབ་བཤེར་ཐག་གཅོད་བྱེད་པར་མ་ཟད། ད་དུང་ཁུལ་ནང་གི་གསར་འགྱུར་དང་བརྙན་འཕྲིན་ཐོག་སྤྱི་བསྒྲགས་བྱ་རྒྱུ་ཡིན། ཞེས་འཁོད་ཡོད་པ་རེད། ད་དུང་དཀར་མཛེས་ཁུལ་གྱི་དམར་ཤོག་སྤྱི་ཁྱབ་ལོའུ་ཏའོ་ཕུན་ཟེར་བས་ཕྱི་ལོ་ ༢༠༠༨ ཟླ་ ༣ ཚེས་ ༤ རྗེས་ཀྱི་ཚོགས་འདུ་ཞིག་གི་སྟེང་། རྫོང་ཁག་བཅོ་བརྒྱད་ཀྱི་དམར་ཤོག་སྤྱི་ཁྱབ་རྣམས་ལ་༼བྱེད་མི་དགོས་པ་གསུམ་༽ ཞེས་ བོད་རང་བཙན་པ་བསད་ན། རྩད་ཞིབ་བྱེད་མི་དགོས་པ། ཚབ་འཇལ་མི་དགོས་པ། དགོངས་དག་ཞུ་མི་དགོས་ ཞེས་པའི་འགན་དབང་སྤྲད་དེ་རྫོང་རིམ་པ་དང་པོའི་ལས་བྱེད་རྣམས་ལ་མེ་མདའ་ཆུང་ཆུང་རེ་སྤྲད་ཡོད་རེད། དཀར་མཛེས་རྫོང་གི་དམར་ཤོག་སྤྱི་ཁྱབ་ལའོ་ཚེ་ཁོན་ཟེར་བ་དེས་སྟོང་འཁོར་སོགས་ཏྲེ་ཧོར་ཁུལ་དུ་བོད་མིར་མི་བསད་མེ་རྒྱག་གི་ཁྲག་དྲི་བྲོ་བའི་དྲག་གནོན་བྱས་པར་བརྟེན། ཟླ་བ་གཉིས་ལས་མ་འགོར་བར་དཀར་མཛེས་ཁུལ་གྱི་འགྲིམ་འགྲུལ་ལས་ཁུངས་ཞེས་པའི་ལས་ཁུངས་ཕྱུག་ཤོས་དེའི་འགན་འཛིན་དུ་གནས་སྤར་བྱས་ཡོད་པ་རེད། ༢༠༠༩ ལོའི་ཟླ་ ༥ ཚེས་ ༩ ཉིན་དཀར་མཛེས་ཉིན་རེའི་ཚགས་པར་ཐོག དཀར་མཛེས་ས་ཁུལ་མི་དམངས་ཞིབ་དཔྱོད་ཁང་གིས་རྒྱལ་ཁབ་ཁ་བྲལ་གཏོང་བའི་ངན་སྐུལ་བྱེད་མཁན་དང༌། རྒྱལ་ཁབ་ཀྱི་བདེ་འཇགས་ལ་གནོད་སྐྱོན། ཁྲིམས་འགལ་གྱི་གསང་འཕྲིན་མཁོ་འདོན། རྒྱལ་ཁབ་ཀྱི་གསང་བ་ཕྱི་གྱར་བྱེད་མཁན་སོགས་ཉེས་བསགས་པ་མི་གྲངས་ ༧༣ འཛིན་བཟུང་བྱས་ཡོད་པ་དང༌། དེའི་ནང་ནས་མི་གྲངས་ ༣༤ ཁྲིམས་ཁང་ལ་ཞུ་གཏུགས་བརྒྱབ་ཡོད། ཅེས་དང༌། ཡང་ཟླ་ ༥ ཚེས་ ༥ ཉིན་དཀར་མཛེས་ཉིན་རེའི་ཚགས་པར་ཐོག་གནས་ཚུལ་འཁོད་པར། དཀར་མཛེས་ས་ཁུལ་འབྲིང་རིམ་མི་དམངས་ཁྲིམས་ཁང་གིས་ཁ་བྲལ་སྟོབས་ཤུགས་རྡུང་རྡེག་ཚ་ནན་གཏོང་བའི་ནང་རྒྱལ་ཁབ་བདེ་འཇག་ལ་གནོད་སྐྱོན་གཏོང་བའི་གྱོད་གཞི་ཁག ༩ ཁྲིམས་ལྟར་འདྲི་ཞིབ་བྱས་པ་དང༌། ཉེས་ཅན་པ་མི་གྲངས་ ༢༨ ཁྲིམས་ལྟར་ཁྲིམས་ཆད་བཏང་ཡོད་ཅེས་འཁོད་ཡོད་པ་རེད། དེ་ལྟར་རྒྱ་ནག་དབུས་གཞུང་གིས་བོད་མིའི་མངོན་འདོད་དང་གྲངས་ཉུང་མི་རིགས་གི་ཐོབ་ཐང་རྩིས་མེད་རྡོག་རོལ་གཏོང་རྐྱང་ཐོག རང་དབང་གི་དོན་དུ་དྲང་བདེན་གྱི་ལངས་ཕྱོགས་བཟུང་བའི་རྒྱ་ཆེ་བོད་རིགས་དཔའ་བོ་དཔའ་མོ་ཚོར་རྡུང་བསྲེགས་འཕྲོག་བཅོམ་དང་འཇིགས་སྐུལ་པ་སོགས་གཞི་རྩ་མེད་པའི་ཉེས་མིང་འདྲ་མིན་སྣ་ཚོགས་བཏགས་ནས། དྲང་བདེན་མ་ཡིན་པའི་ཁྲིམས་གཅོད་དང༌། ཡ་ང་སྙིང་རྗེ་མེད་པའི་རྡུང་རྡེབ། མི་སྤྱོད་ལས་འདས་པའི་ཚ་བཅུན་དྲགས་གནོན་ཅི་རིགས་བྱས་ཏེ། ར་བཤའ་སར་ལུག་འདར་དགོས་པའི་འཇིགས་སྐུལ་གྱི་བརྡ་ཁྱབ་ཀྱང་རིམ་པར་སྤེལ་ཡོད་པ་རེད། དྲག་སྤྱོད་མཚོན་ཆའི་ཆར་པ་ཕབ་པའི་གསེབ༎ ཞི་བའི་རུ་ཚོན་འཕྱར་མཚམས་མི་བཞག་པའི༎ ཏྲེ་ཤོད་འཛིན་མའི་དཔའ་བོ་དཔའ་མོ་ཚོའི༎ མཛད་རྗེས་རི་མོ་ནམ་ཡང་ཟུབ་ནུས་མིན༎